पाएं अपने शहर की ताज़ा ख़बरें और फ्री ई-पेपरडाउनलोड करें
आरा में नाइट कर्फ्यू के दौरान शादी समारोह के दौरान एक युवक की गोली मारकर हत्या कर दी गई। घटना शहर के नवादा थाना क्षेत्र के बाजार समिति स्थित BSNL ऑफिस के पास हुई। रविवार देर रात करीब 12:30 बजे शादी समारोह में जयमाला के दौरान एक नशे में धुत बदमाश महिलाओं की भीड़ में घुस गया। वहां मौजूद कुछ लोगों ने भीड़ से निकलने कहा तो बदमाश उनसे बहस करने लगा। इसी दौरान दूल्हे के ममेरे भाई ने बदमाश को गाली-गलौच कर वहां भगा दिया। करीब आधे घंटे बाद बदमाश हथियार से लैस हाेकर अपने 3 दोस्तों के साथ विवाहस्थल पर आया और गाली-गलौच करने वाले युवक के सीने में 2 गोली दाग दी। घायल युवक को स्थानीय लोग सदर अस्पताल ले गए, जहां डॉक्टरों ने उसे मृत घोषित कर दिया। घटना के बाद अफरातफरी मच गई।
इधर, घटना की जानकारी मिलते ही पुलिस मौके पर पहुंची और शव को कब्जे में लेकर पोस्टमार्टम के लिए भेज दिया। पुलिस ने स्थानीय लोगों से घटना की जानकारी ली। पुलिस के अनुसार बदमाशों की पहचान हो गई है। पुलिस के अनुसार बदमाशों की तलाश में छापेमारी की जा रही है। कुछ लोगों से पूछताछ चल रही है। मृतक उदवंतनगर थाना क्षेत्र के चौड़ाई गांव निवासी इंद्रजीत सिंह के पुत्र उमेश कुमार सिंह (40) है।
परिजनों के मुताबिक उमेश अपने ममेरे भाई की बारात गया था। विवाहस्थल पर जयमाला के दौरान एक बदमाश से बहस हुआ। प्रतिशोध में आकर बदमाश ने उसे मौत के घाट उतार दिया। घटना के बाद परिजनों का रो-रोकर बुरा हाल है। स्थानीय लोगों का कहना है कि पुलिस इस मामले को गंभीरता से ले। हत्यारे को जल्द से जल्द पुलिस गिरफ्तार करे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn